SA ondernemings uit miljoene bedrieg tydens slenter(Argieffoto: Maroela Media) Twee Nigeriërs, Samson Abdul Olatunji en Adedayo Quandri, is onderskeidelik agt en sewe jaar tronkstraf opgelê op 24 aanklagte van diefstal ná hulle Suid-Afrikaanse ondernemings bedrieg het. Olatunji was die eienaar van Hydro Lounge, ŉ nagklub in Sandton en ŉ bekende kuierplek vir vermeende lede van die Nigeriese Black Axe- georganiseerde misdaadgroep. Phindi Mjonondwane, woordvoerder van die Nasionale Vervolgingsgesag (NVG), sê die twee mans het skuld beken op die 24 aanklagte. Dit hou verband met e-posadresse van aktebesorgers DM5 en Yaron Waks wat gekloon is. Dié regsfirmas het eiendomsverkope en registrasies namens sy kliënte, Amogelang Holdings en Lesley Warther hanteer. “Die beskuldigdes het bespiedware en virusse gebruik om e-posse tussen die regsfirmas en hul kliënte (eiendomshandelaars) dop te hou. Die e-posse het verband gehou met oordragte van die aktebesorgers ná eiendomme verkoop is,” verduidelik Mjonondwane. “Die beskuldigdes het dan hul eie bankbesonderhede aan die aktebesorgers gestuur, asof die e-posse van die eiendomshandelaars af gekom het. ŉ Bedrag van R7,8 miljoen en R4,2 miljoen is na hul rekeninge oorbetaal.” Op 14 Mei 2019 het DM5 ŉ e-pos ontvang, skynbaar van Amohelang, met ŉ opdrag dat die maatskappy die opbrengs uit die verkope van ŉ eiendom ter waarde van R7 836 347,70 moet oorbetaal aan ŉ rekening wat aan Siphosihle Sithole behoort. “Sithole is saam met die twee beskuldigdes aangekla, maar sy hofsaak is van hulle sŉ geskei omdat hy skuld ontken het.” Senior staatsaanklaer Frans Mhlongo voer aan die slagoffers van die beskuldigdes se slenter het finansieel skade gely en die slenter het aktebesorgers geteiken wat groot finansiële transaksies hanteer. “Ons howe moet lede van die sakegemeenskap teen hierdie tipe misdade beskerm. Versuim om dit te doen kan beteken dat ondernemings beleggings uit die land onttrek en dit sal ŉ groot deel van ons samelewing behoeftig laat,” het hy gesê. Die hof het bepaal dat die impak van die beskuldigdes se kriminele bedrywighede verwoestend was op die betrokke ondernemings. Amohelang Holdings het gedreig om met likwidasieverrigtinge voort te gaan teen DM5 om die opbrengs van sy verkope te verhaal. Yaron Waks Attorneys het met siviele verrigtinge voortgegaan teen die misdaad-batebeslagleggingseenheid as vergoeding van die onwettige fondse wat die batebeslagleggingseenheid herwin het. Mjonondwane sê die NVG loof ondersoekbeampte Oscar Mopedi en adv. Frans Mhlongo vir hul toewyding om seker te maak dat geregtigheid geskied.